b'\n_START_ARTICLE_\nStrowgerin kytkin\n_START_PARAGRAPH_\nStrowgerin kytkin oli Almon Brown Strowgerin vuonna 1891 patentoima ensimm\xc3\xa4inen puhelinkytkin, joka mahdollisti puhelimen numeronvalitsimen k\xc3\xa4yt\xc3\xb6n ja aloitti puhelinvaihteen automatisoinnin.\n_START_SECTION_\nHistoria\n_START_PARAGRAPH_\nKytkimen keksimisen taustasta kerrotaan tarinaa, ett\xc3\xa4 Kansas Cityss\xc3\xa4 asuva hautausurakoitsija Almon Strowger (1839-1902) oli sit\xc3\xa4 mielt\xc3\xa4, ett\xc3\xa4 h\xc3\xa4n menetti asiakkaita, koska paikallisessa k\xc3\xa4siv\xc3\xa4litteisess\xc3\xa4 puhelinvaihteessa oli t\xc3\xb6iss\xc3\xa4 h\xc3\xa4nen kilpailijansa vaimo, joka ohjasi hautausurakoitsijalle pyydetyt puhelut aviomiehelleen. T\xc3\xa4m\xc3\xa4 ep\xc3\xa4ily motivoi Strowgerin kehitt\xc3\xa4m\xc3\xa4\xc3\xa4n numerovalintaj\xc3\xa4rjestelm\xc3\xa4\xc3\xa4, jolla p\xc3\xa4\xc3\xa4sisi eroon puhelinv\xc3\xa4litt\xc3\xa4jist\xc3\xa4. Strowger kehitti t\xc3\xa4m\xc3\xa4n vuoksi laitteen, jota my\xc3\xb6hemmin kutsuttiin "Strowgerin kytkimeksi". Se mahdollisti puhelun v\xc3\xa4lityksen numerovalitsimella valitulle kohteelle ohitse k\xc3\xa4siv\xc3\xa4litteisen vaihteen._NEWLINE_Keksint\xc3\xb6ns\xc3\xa4 kaupallistamiseksi Strowger perusti Strowger Automatic Telephone Exchange Companyn vuonna 1891. Vuonna 1892 yritys asensi ja avasi ensimm\xc3\xa4isen puhelinvaihteen 75 asiakkaalle LaPorten kaupungissa, Indianassa. Ensimm\xc3\xa4isiss\xc3\xa4 automaattipuhelimissa valintakiekon sijaan oli kaksi n\xc3\xa4pp\xc3\xa4int\xc3\xa4, joita soittajan piti painaa niin monta kertaa, ett\xc3\xa4 vaihteen kytkimet askelsivat oikealle linjalle ja avasivat sen. Ensimm\xc3\xa4iset puhelinnumerot olivat siis kaksinumeroisia ja vaihteen kapasiteetti oli 99 puhelinta. Vuonna 1896 yritys toi markkinoille ensimm\xc3\xa4isen valintakiekkopuhelimen, mit\xc3\xa4 ratkaisua sitten puhelimet hy\xc3\xb6dynsiv\xc3\xa4t 1900-luvun lopulle saakka._NEWLINE_1896 Strowger myi patenttinsa ty\xc3\xb6tovereilleen ja vuonna 1898 h\xc3\xa4n myi my\xc3\xb6s osakkeensa yrityksest\xc3\xa4, joka silloin toimi nimell\xc3\xa4 Automatic Electric Company.'